CELEX: 32014R0457
Language: bg
Date: 2014-04-29 00:00:00
Title: Регламент за изпълнение (ЕС) № 457/2014 на Комисията от 29 април 2014 година относно класирането на някои стоки в Комбинираната номенклатура

6.5.2014   
            
            
               BG
            
            
               Официален вестник на Европейския съюз
            
            
               L 133/35
            
         РЕГЛАМЕНТ ЗА ИЗПЪЛНЕНИЕ (ЕС) № 457/2014 НА КОМИСИЯТА
   от 29 април 2014 година
   относно класирането на някои стоки в Комбинираната номенклатура
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
   като има предвид, че:
   
               (1)
            
            
               С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87, е необходимо да се приемат мерки относно класирането на стоките, посочени в приложението към настоящия регламент.
            
         
               (2)
            
            
               Регламент (ЕИО) № 2658/87 определя общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея, с която се добавят допълнителни подраздели към нея и която е създадена със специални разпоредби на Съюза, с оглед на прилагането на тарифни и други мерки, свързани с търговията със стоки.
            
         
               (3)
            
            
               Съгласно тези общи правила стоките, описани в колона 1 от таблицата в приложението, следва да бъдат класирани по кодовете по КН, посочени в колона 2, на основание на посоченото в колона 3 от същата таблица.
            
         
               (4)
            
            
               Целесъобразно е да се предвиди възможност обвързващата тарифна информация, издадена по отношение на стоки, обхванати от настоящия регламент, която не е в съответствие с него, да продължи да се използва от титуляря за определен период съгласно член 12, параграф 6 от Регламент (ЕИО) № 2913/92 на Съвета (2). Този период следва да бъде определен на три месеца.
            
         
               (5)
            
            
               Мерките, предвидени в настоящия регламент, са в съответствие със становището на Комитета по Митническия кодекс,
            
         ПРИЕ НАСТОЯЩИЯ РЕГЛАМЕНТ:
   Член 1
   Стоките, описани в колона 1 от таблицата, поместена в приложението, се класират в Комбинираната номенклатура в кодовете по КН, посочени в колона 2 от същата таблица.
   Член 2
   Обвързващата тарифна информация, която не съответства на настоящия Регламент, може да продължи да се използва в съответствие с член 12, параграф 6 от Регламент (ЕИО) № 2913/92 за период от три месеца от датата на влизане в сила на настоящия регламент.
   Член 3
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 29 април 2014 година.
      
         
            За Комисията,
         
         
            от името на председателя,
         
         Algirdas ŠEMETA
         
            Член на Комисията
         
      
   
   
      (1)  ОВ L 256, 7.9.1987 г., стр. 1.
   
      (2)  Регламент (ЕИО) № 2913/92 на Съвета от 12 октомври 1992 г. за създаване на Митнически кодекс на Общността (ОВ L 302, 19.10.1992 г., стр. 1).
   
      ПРИЛОЖЕНИЕ
      
                  Описание на стоките
               
               
                  Класиране (код по КН)
               
               
                  Основания
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              Цифров електронен апарат с един вход HDMI (мултимедиен интерфейс за висока разделителна способност) и осем изхода HDMI (т.нар. „активен разклонител HDMI“) в корпус с размери приблизително 12 × 6 × 2 cm.
                              Той може да работи с протокола HDCP (защита на широколентово цифрово съдържание) и се захранва с постоянно напрежение 5 V.
                              Апаратът се използва за едновременно разклоняване, без загуба на качество, на един входен сигнал HDMI в осем изходящи сигнала HDMI със същите технически характеристики като първоначалния входен сигнал.
                              Той позволява сигнал HDMI, подаван от един източник (например телевизионна приставка), да бъде едновременно разпределен на няколко апарата (например телевизионни приемници).
                           
                        
               
                  8543 70 90
               
               
                  Класирането се определя от общи правила 1 и 6 за тълкуване на Комбинираната номенклатура и от текста на кодове по КН 85438543 70 и 8543 70 90.
                  Разклонителят HDMI не е апарат за свързване към или в електрически вериги, нито разпределително табло за електроенергия, тъй като той разклонява един входен сигнал в осем изходни сигнала и едновременно с това обработва протоколи HDCP. Следователно се изключва класиране в позиция 8536 като съединителни кутии или позиция 8537 като табла, панели, конзоли, пултове, шкафове и други подобни, оборудвани с два или повече уреди от позиция 8535 или 8536, за целите на разпределението на електроенергията.
                  Тъй като апаратът има специфична функция, която не е обхваната по-специално в позиция от глава 85, той трябва да бъде класиран в код по КН 8543 70 90 като електрически апарат със специфична функция, неупоменат, нито включен другаде в глава 85.
               
            
                  
                              2.
                           
                           
                              Цифров електронен апарат с четири входа HDMI (мултимедиен интерфейс за висока разделителна способност), един изход HDMI и бутон за избор на вход (т.нар. „активен комутатор HDMI“).
                              Той включва усилвател за възстановяване на слаби сигнали, 4 светодиода за показване на избрания вход и се захранва с постоянно напрежение 5 V.
                              Апаратът е с техническа възможности за работа с видеосигнали за пълна поредова развивка 1080 при скорост на предаване на данните до 2,5 Gbps и с протокола HDCP (защита на широколентово цифрово съдържание).
                              Апаратът се използва за избор на един вход HDMI, който да има връзка с изхода HDMI. Той позволява сигнали HDMI, подавани от различни източници (например, възпроизвеждащо устройство за DVD, телевизионна приставка), да бъдат избрани за подаване към един апарат, например телевизионен приемник.
                           
                        
               
                  8543 70 90
               
               
                  Класирането се определя от общи правила 1 и 6 за тълкуване на Комбинираната номенклатура и от текста на кодове по КН 8543, 8543 70 и 8543 70 90.
                  Комутаторът HDMI не е апарат за комутация на електрически вериги или за разпределяне на електроенергия, тъй като той превключва (избира) един от входовете HDMI, за да бъде свързан към изхода HDMI и едновременно с това усилва сигнала и обработва протоколи HDCP. Следователно се изключва класиране в позиция 8536 като превключватели или в позиция 8537 като табла, панели, конзоли, пултове, шкафове и други подобни, оборудвани с два или повече уреди от позиция 8535 или 8536, за целите на разпределението на електроенергия.
                  Тъй като апаратът има специфична функция, която не е обхваната по-специално в позиция от глава 85, той трябва да бъде класиран в код по КН 8543 70 90 като електрически апарат със специфична функция, неупоменат, нито включен другаде в глава 85.
               
            
                  
                              3.
                           
                           
                              Апарат с четири входа HDMI (мултимедиен интерфейс за висока разделителна способност) и един изход HDMI (т.нар. „пасивен комутатор HDMI“) в корпус с размери приблизително 18 × 12 × 3 cm.
                              Той има вграден т.нар. „бутонен комутатор за множество станции“ с четири бутона (по един за всеки вход), които са свързани помежду си с механична връзка. При избор на един от входовете останалите се изключват автоматично.
                              Чрез натискане на един от бутоните апаратът се използва за избор на един вход HDMI, който да има връзка с изхода HDMI. Той позволява сигнали HDMI, подавани от различни източници (например, възпроизвеждащо устройство за DVD, телевизионна приставка), да бъдат избрани за подаване към един апарат, например телевизионен приемник.
                           
                        
               
                  8536 50 80
               
               
                  Класирането се определя от общи правила 1 и 6 за тълкуване на Комбинираната номенклатура и от текста на кодове по КН 8536, 8536 50 и 8536 50 80.
                  Тъй като апаратът има вграден само един комутатор за свързване на един вход към изхода в даден момент, той не е табло за разпределяне на електроенергия. Следователно се изключва класиране в позиция 8537 като табла, панели, конзоли, пултове, шкафове и други подобни, оборудвани с два или повече уреди от позиция 8535 или 8536, за целите на електрическото управление или разпределението на електроенергия.
                  Тъй като уредът извършва само превключване, което е отделна функция, посочена в позиция от глава 85, той трябва да бъде класиран в код по КН 8536 50 80 като други прекъсвачи.